Komisijos reglamentas (EB) Nr. 1391/97
1997 m. liepos 18 d.
iš dalies keičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Europos žemės ūkio orientavimo ir garantijų fondo (EŽŪOGF) Garantijų skyriaus išlaidomis finansuojamų išlaidų užsakymo bei panaikinantis reglamentą (EEB) Nr. 2776/88
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. balandžio 21 d. Tarybos reglamentą (EEB) Nr. 729/70 dėl bendrosios žemės ūkio politikos finansavimo [1] su paskutiniais pakeitimas, padarytais Reglamentu (EB) Nr. 1287/95 [2], ypač į jo 4 ir 5 straipsnius,
kadangi Reglamento (EB) Nr. 296/96 [3] 3 straipsnio 1 ir 3 dalyse numatyta, kad duomenys turi būti perduodami faksu arba faksograma; kadangi taip pat reikia numatyti jų perdavimą šiuo metu prieinamomis elektroninėmis priemonėmis;
kadangi Reglamento (EB) Nr. 296/96 7 straipsnio 1 dalyje nustatyta, kad už konkretų mėnesį deklaruotos išlaidos turi sutapti su faktiškai tą mėnesį padarytais mokėjimais ir gautomis įplaukomis; kadangi tam tikrų išlaidų rūšims, pirmiausia toms, kurios susijusios su lydimosiomis priemonėmis, valstybės narės atlieka mokėjimus iki teisinės bazės, pagal kurią EŽŪOGF Garantijų skyrius padengia šias išlaidas, įsigaliojimo, arba susiduria su sunkumais deklaruodamos išlaidas, susijusias su iš dalies finansuojamomis priemonėmis, EŽŪOGF (fondui) tą patį mėnesį, kurį atliekamas mokėjimas naudos gavėjui; kadangi reglamentas (EB) Nr. 296/96 turėtų būti iš dalies pakeistas atsižvelgiant į esamą nusistovėjusią tvarką;
kadangi šiame reglamente numatytos priemonės atitinka Europos žemės ūkio orientavimo ir garantijų fondo (EŽŪOGF) komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 296/96 iš dalies keičiamas taip:
1. 3 straipsnio 1 ir 3 dalyse žodžiai "faksu" ir "telekopija" atitinkamai pakeičiami "faksu arba elektroninio ryšio priemonėmis".
2. 7 straipsnio 1 dalis pakeičiama taip:
"1. Už konkretų mėnesį deklaruojamos išlaidos turi sutapti su faktiškai tą mėnesį padarytais mokėjimais ir gautomis įplaukomis. Tačiau:
a) išlaidos, kurios gali būti apmokamos prieš nuostatos, leidžiančios, kad jas visas arba iš dalies padengtų EŽŪOGF Garantijų skyrius, įgyvendinimą, gali būti deklaruotos tik:
- tą mėnesį, kurį buvo įgyvendinta minėta nuostata,
arba
- kitą mėnesį po jos įgyvendinimo;
b) išlaidos, kurias iš dalies finansuoja nacionaliniai fondai, turi būti deklaruotos ne vėliau kaip antrąjį mėnesį po atlikto mokėjimo naudos gavėjui.
Į išlaidas, deklaruotas taip, kaip nurodyta pirmoje pastraipoje, galima įtraukti tų pačių metų praėjusių mėnesių duomenų pataisymus.
Už "n" metus atsižvelgiama į išlaidas, kurias valstybės narės, remdamosi šia pastraipa, pateikia nuo "n - 1" metų spalio 16 d. iki "n" metų spalio 15 dienos."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas išlaidoms, padarytoms nuo kito mėnesio po jo įsigaliojimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. liepos 18 d.